মাসাদা ছাড়াও দেখেছি ডেড সী স্ক্রোল-এর (Dead Sea Scroll) গুহাগুলি। বেশ খাড়া পাহাড়ের গায়ে এই গুহা। যাওয়ার কোনো রাস্তাই নেই। নীচে থেকে দেখলাম। এইখানে বড়ো জালার মধ্যে পাওয়া গিয়েছিল চামড়ায় লেখা ধর্মগ্রন্থ ও ইতিহাস। এগুলি সবথেকে পুরোনো বাইবেল (১৫০ খ্রিঃপূঃ) ও অন্যান্য তথ্যের পুঁথি। আপাতত গুহাগুলি খালি। পুঁথিগুলি মিউজিয়ামে সংরক্ষিত। নতুন জেরুসালেম ও তেল আভিভে অনেক বিখ্যাত মিউজিয়াম দেখার আছে। কিন্তু আমি সেসন কিছুই দেখিনি। আমি সারাক্ষণ পুরোনো জেরুসালেমের নেশাতেই বুঁদ হয়ে ছিলাম।